*Հավելված թիվ 1՝*

*«Հովհաննես Շարամբեյանի անվան ժողովրդական*

*արվեստների թանգարան» ՊՈԱԿ-ի տնօրենի*

*03․08․2021 թ․ թիվ ․․․-Լ հրամանի*

**ԺՈՂՈՎՐԴԱԿԱՆ ՎԱՐՊԵՏԻ ՎԿԱՅԱԿԱՆԻ ՏՐՄԱՆ ԸՆԹԱՑԱԿԱՐԳԸ ԵՎ ՁԵՎԸ**

1. **ԸՆԴՀԱՆՈՒՐ ԴՐՈՒՅԹՆԵՐ**

1․1․ Սույն կարգով սահմանվում է Հայաստանի Հանրապետության ժողովրդական արվեստի (մետաղի, քարի, փայտի գեղարվեստական մշակման, խեցեգործության, թաղիքագործության, գեղարվեստական գործվածքի (ասեղնագործություն, ժանեկագործություն, գորգագործություն, կարպետագործություն և այլն)) ոլորտներում ժողովրդական վարպետի կարգավիճակը հավաստող վկայականի շնորհման կարգը:

1․2․ ՀՀ ԿԳՄՍ նախարարության (այսուհետև՝ Նախարարություն) «Հովհաննես Շարամբեյանի անվան ժողովրդական արվեստների թանգարան» ՊՈԱԿ-ի (այսուհետև՝ ՊՈԱԿ) կանոնադրության համաձայն ժողովրդական վարպետի կարգավիճակը հավաստող վկայականի (այսուհետև՝ Վկայական) տրամադրման, հաշվառման, գրանցամատյանի (այդ թվում՝ էլեկտրոնային տարբերակի) վարման և պահպանման գործընթացն իրականացնում է ՊՈԱԿ-ը :

1. **ՍՈՒՅՆ ԿԱՐԳՈՒՄ ՕԳՏԱԳՈՐԾՎԱԾ ՀԻՄՆԱԿԱՆ ՀԱՍԿԱՑՈՒԹՅՈՒՆՆԵՐԸ**

2․1․ **Ժողովրդական արվեստ**՝ դեկորատիվ-կիրառական արվեստի մաս (մետաղի, քարի, փայտի գեղարվեստական մշակման, խեցեգործության, թաղիքագործության, գեղարվեստական գործվածքի (ասեղնագործություն, ժանեկագործություն, գորգագործություն, կարպետագործություն և այլն), որը ստեղծվում է ժողովրդական ստեղծագործության արդյունքում:

2․2․ **Ժողովրդական վարպետ**՝ ժողովրդական արվեստի ոլորտներում ստեղծագործող անձ, որը գեղարվեստական ստեղծագործության իրեր է պատրաստում՝ ժողովրդական ավանդույթներին համապատասխան:

1. **ԺՈՂՈՎՐԴԱԿԱՆ ՎԱՐՊԵՏԻ ՎԿԱՅԱԿԱՆԻ ՀԱՄԱՐ ԴԻՄԵԼՈՒ ՉԱՓՈՐՈՇԻՉՆԵՐԸ**

3.1. Հավակնորդը պետք է զբաղվի ձեռքի աշխատանքի վրա հիմնված ժողովրդական արվեստով՝ մեքենայական աշխատանքի թույլատրելի չափաբաժնով:

3.2. Հավակնորդը պետք է մասնակցած լինի առնվազն երկու ցուցահանդեսի:

3.3. Հավակնորդը կարող է լինել ինչպես Հայաստանի Հանրապետության քաղաքացի, այնպես էլ Սփյուռքի ներկայացուցիչ:

3.4. Ժողովրդական վարպետի կարգավիճակին հավակնող անձը պետք է լինի 18 տարեկանը լրացած:

3.5. Հավակնորդը պետք է տիրապետի տվյալ արվեստի համար պահանջվող վարպետության տեխնիկատեխնոլոգիական հմտություններին:

3.6. Հավակնորդի ստեղծագործություններիը պետք է արտացոլեն ժողովրդական արվեստի պատմականորեն ձևավորված ավանդույթները՝ գեղարվեստական ու ոճական առանձնահատկությունները, կիրառվող նյութերն ու դրանց մշակման տեխնիկական և գեղարվեստական եղանակները:

1. **ԺՈՂՈՎՐԴԱԿԱՆ ՎԱՐՊԵՏԻ ՎԿԱՅԱԿԱՆԻ ՏՐՄԱՆ ԸՆԹԱՑԱԿԱՐԳԸ**

4․1․ Ժողովրդական վարպետի կարգավիճակի շնորհման նպատակով Վկայականը հանձնելու տարվա երկրորդ կամ երրորդ եռամսյակում ՊՈԱԿ-ն իր պաշտոնական կայքում, ինչպես նաև սոցիալական հարթակներում նախապես հրապարակում է հայտարարություն՝ Ժողովրդական վարպետի կարգավիճակի շնորհման ընտրություն (մրցույթ) նախաձեռնելու վերաբերյալ։

4․2․ Ժողովրդական վարպետի կարգավիճակ ստանալու վերաբերյալ դիմումներն ամփոփվում, Ժողովրդական վարպետի կարգավիճակ շնորհելու համար հավակնորդների ընտրությունը կազմակերպվում և կարգավիճակը շնորհվում է վկայականը հանձնելու տարվա երրորդ կամ չորրորդ եռամսյակի ընթացքում։

4․3․ Ժողովրդական վարպետի կարգավիճակ ստանալու նպատակով հավակնորդը էլեկտրոնային տարբերակով կամ անհրաժեշտության դեպքում թղթային ՊՈԱԿ-ին է ներկայացնում հետևյալ փաստաթղթերը՝

1. Դիմում,
2. Անձը հաստատող փաստաթղթի պատճեն,
3. Երկու գունավոր լուսանկար՝ 3x4 չափի,
4. Ինքնակենսագրական (ցանկության դեպքում նաև տեսաուղերձի միջոցով, տեսաուղերձը պարտադիր է Սփյուռքում բնակվող վարպետների համար),
5. Առնվազն 20 ստեղծագործության (այսուհետ՝ Աշխատանք) գունավոր լուսանկար՝ կից նկարագրություններով (ներկայացվող լուսանկարները պետք է լինեն առնվազն 1680x1320 չափի և jpg ձևաչափով, իսկ տպագրական տարբերակով ներկայացնելու պարագայում՝ առնվազն 13x18 սմ):

4․4․ Հավակնորդի կողմից ներկայացված Աշխատանքները դրվում են ՊՈԱԿ-ի տնօրենի հրամանով հաստատված ՊՈԱԿ-ի գեղարվեստական խորհրդի (այսուհետև՝ Խորհուրդ) քննարկմանը՝ Աշխատանքների ինքնատիպությունը և առանձնահատկությունները գնահատելու համար:

4․5․ Աշխատանքների առնվազն կեսը պետք է ստեղծված լինեն հայկական արհեստագործության ավանդույթներին համապատասխան (տեխնիկա, առանձնահատկություն, ազգային դիմագիծ, ավանդույթների պահպանման գեղարվեստական մոտեցում և այլն), իսկ մյուս կեսը կարող են լինել նորամուտ արհեստների կատարման եղանակով՝ ներառելով հայկական մշակույթի որոշակի տարրեր:

4․6․ Խորհուրդը Ժողովրդական վարպետի կարգավիճակի շնորհման որոշումը կայացնում է հավակնորդի դիմում-հայտի ընդունումից հետո երեք ամսվա ընթացքում: Աշխատանքների ընտրությունն իրականացվում են հետևյալ 2 փուլով.

4․7․ Հավակնորդների Աշխատանքների ընտրության 1-ին փուլի ընթացքում հավակնորդն իր դիմում-հայտը հանձնում է (ուղարկում է) ՊՈԱԿ-ին։

4․8․ ՊՈԱԿ-ի տնօրենի հրամանով ստեղծված հանձնաժողովը ստուգում է ներկայացված հայտերի համապատասխանությունը սահմանված չափորոշիչներին և դիմում-հայտերը ներկայացնելու վերջնաժամկետից հետո 14 օրվա ընթացքում ամփոփում է առաջին փուլի արդյունքները՝ հայտատուներին գրավոր ներկայացնելով մրցույթի հաջորդ փուլ չանցնելու հիմնավորումն ըստ կարգի։

4.9. Նույն հանձնաժողովը հաջորդ փուլ անցած դիմում-հայտերը էլեկտրոնային տարբերակով փոխանցում է Խորհրդի բոլոր անդամներին՝ Աշխատանքներին նախապես ծանոթանալու և դիտարկումներ անելու նպատակով:

4․10․ Ժողովրդական վարպետի կարգավիճակի շնորհման որոշում կայացնելու նպատակով 2-րդ փուլում Խորհուրդն ամբողջ կազմով գումարում է նիստ:

4․11․ Խորհուրդը հավակնորդին Ժողովրդական վարպետի կարգավիճակի շնորհման կամ հավակնորդի դիմումի մերժման վերաբերյալ կայացնում է պատճառաբանված որոշում։ Որոշումը կայացվում է Խորհրդի անդամների ընդհանուր թվի ձայների առնվազն երկու երրորդով՝ բաց քվեարկությամբ։

4․12․ Հավակնորդները գրավոր, ինչպես նաև էլեկտրոնային փոստով ծանուցվում են Խորհրդի որոշման մասին։

4․13․ Ժողովրդական վարպետի կարգավիճակ ունեցող անձն օգտվում է ՊՈԱԿ-ի տնօրենի հրամանով հաստատված արտոնություններից։

1. **ԺՈՂՈՎՐԴԱԿԱՆ ՎԱՐՊԵՏԻ ՎԿԱՅԱԿԱՆԸ**

5․1․ Խորհրդի որոշմամբ Ժողովրդական վարպետի կարգավիճակ ստացած անձին տրվում է ժողովրդական վարպետի կարգավիճակը փաստող Վկայական։

5․2. Վկայականը տրվում է Խորհրդի որոշման կայացման օրվանից 30 օրվա ընթացքում՝ պլաստիկ քարտի տեսքով և դրա մասին տեղեկույթը գրանցվում է համապատասխան գրանցամատյանում։

5․3․ Վկայականի տրամադրումը Վարպետին տեղի է ունենում հանդիսավոր կերպով՝ կարգավիճակ ստացող վարպետների ստեղծագործությունների ցուցահանդես-վաճառք կազմակերպելու ձևաչափով:

5․4․ Թանգարանը մշտապես վարում է ժողովրդական վարպետների շտեմարան, որը տեսանելի է ՊՈԱԿ-ի և «Հայաստանի Հանրապետության ոչ նյութական մշակութային ժառանգություն» կայքերում։

5.5 Ժողովրդական վարպետի կարգավիճակ շնորհվում է երկու տարին մեկ անգամ:

5.6. Ժողովրդական վարպետի կարգավիճակը հաստատող վկայականը տրվում է անժամկետ՝ 5 տարի պարբերականությամբ վերաորակավորման պայմանով:

5.7. Մինչ այժմ կարգավիճակ ստացած վարպետները կարող են ստանալ նոր ձևաչափով վկայականը՝ անցնելով վերոնշյալ բոլոր փուլերը: